Ǎyɔŋ dáma, vógólō mvéndé dzama, kə́ə́ge alɔ́ á bībúg yā ányu dáma, 2Mayái anyu ai ǹkaná nə́ mə́ kúlī ayə́gə́lə́ yā mǎm yā ókōbá. 3Bí ngáwóg dɔ́ ńdɔ̄ fə bǐ ngáyəm, bətadá bə́ kalan[ 20] bíā, 4byǎyi kig dɔ́ dīm bɔ́n bábán, amú byǎyi lɛ́ɛ̄ ḿmīē bod wázu bibǎn bí dúmá bí Ńtondôbə, fím dzīē ai bíyə̄ŋ bí mam a ngábɔ. 5A ngátə́le tə́bə́gá ábə̄ Yákɔb a tə́le mvéndé á Ísraɛ̂l, e béndege bətadá naa bə́ yə́gə́lə̄ bɔ́n bábán mam mə́tē, 6ású yə̄ nâ ḿmīē bǒd yā wázu, ó yə́gē mɔ́, é bɔ́n yā bə́ yigi byáli: bə́ kódō á sí bâ bə́ ngakalǎn fə é bɔ́n bábán; 7nə́ bə́ fūdi afidí dábán ábə Zambá, təge vóǎn miǹgungúl mí mam mí Zāmbá, nə́ bə́ nyīē áfə məmvéndé móé, 8ású yə̄ nâ tə bávū bēsīā yā bə́ ngábə́ ḿmīē mvɔ̄ŋ bod mə́lɔ́ ai ǹkə́kə́lán, ḿmīē bǒd yā ńnə̄m ó nə́ évɔdi, á ńsīsīm wáfidǐ kig Zambá kɔ́m ésə. 9Ngə́ bɔ́n bə́ Éfraím, bə́woa bílâ yā bə́ ngábə́ bələ́ bikpəlé bí nə́ súg yǎ ḿbəŋ, bə́ ngádúgán ai mvús ámōs bítá, 10o yəmə nâ bá ndzí kig baala élad amvóé Zambá, bə́ ngátəb wulu á mvéndé dzīē. 11Bə́ ngávóan miǹgungúl mí mam míé ai bíyə̄ŋ bí mam a ngálə́dē bɔ́. 12A ngábɔ asímbá á mís bēsīá bábán, á sí Égîptɛn, á ńnǎm Tanis. 13A ngásal máŋ, ású yə̄ nâ bə́ lod, a yə́gə́ mə̄ndím anə́ myə̄g. 14Ai amǒs a lə́dege bɔ́ zēn ai andíé ńkúd, ai alú ásə ai m̀fyɛ ndóan. 15A ngábwé mīńkóm mə́kɔ́g á ńkōd ńnam ású yə̄ nâ bə́ nyu məndím mə́ lodo anə́ miǹsolé yā myásɔ́ á sí étē. 16A ngákúli aswé á ńkōm miǹsolé məndím mí ngálod anə́ áswé nēn. 17Hədá, bə́ ngakə ai ǹsə́mán ósū hə ǹsə́man, bə́ bɔɔ Mədaŋ Yóbo məlɔ́ á bān məfǎn yā ńkōd ńnam. 18Ńdɔ̄ bə́ ngáváŋ bóbolǒ Zāmbá, bə́ síligi nyé bīdí ákyāí bə́ táma. 19Bə́ ngakɔ́bɔ ai Zambá, bɔ́ nâ: “Yə Zambá á bələ́ ngul yǎ ákom tə́bə́le bidí á ńkōd ńnam ? 20Owé, a ngábími ǹkóm məndím mə́ ngasoe, atotóŋ á ngálodan; ńdɔ yə a nə dzǎm və́ ḿbāŋála a yámá fə ayɔŋ díé miǹson mí tsíd ?” 21Á wóg Ńtondôbə a ngáwóg nālá, a sɔ́ hḿ mǎn liŋan: ndóan e sɔ́ hḿ kāb Yákɔb á nyɔ́l, olún ó sɔ́ hḿ bɛ̄d Ísraɛ̂l á nyɔ́l, 22amú bá ndzí kig bələ́ áfidí ai Zambá, təge yə́bə naa a yi bɔ́ kode.